Jordskjelvet i Afghanistan 2023

**Det kraftigste [[Jordskjelv|jordskjelvet]] i Afghanistan i løpet av 2023** inntraff 7.oktober 2023. Det var Herat-provinsen i den vestlige Afghanistan som ble hardest rammet av jorskjelvet.  Afghanistan ble også berørt av flere andre ødeleggende jordskjelv i løpet av 2023. De mest ødeleggende jordskjelvene fant sted i september og oktober 2023. Til sammen mistet rundt 800 mennesker livet i september 2023, og over 2 400 mennesker døde i oktober 2023 som følge av jordskjelvene. 

## Jordskjelv i 2023

### Mars 2023
21. mars 2023 ble Afghanistan rammet av et jordskjelv med styrke på 6,5 på Richters skala. Episenteret var i et fjellområde i den nordøstlige delen av Afghanistan, nær grensen til Pakistan. 10 personer ble bekreftet døde i Afghanistan. 

### September 2023
Afghanistan ble rammet av et nytt og større jordskjelv 1. september 2023. Episenteret for skjelvet var øst i Afghanistan, ikke langt fra grensen til Pakistan. En talsperson for innenriksdepartementet i Afghanistan bekreftet at over 800 personer omkom og at over 2 800 mennesker ble skadet.

### Oktober 2023
7. oktober 2023 ble Afghanistan på nytt rammet av flere kraftige jordskjelv i løpet av en time. Denne gangen var det Herat-provinsen i den vestlige delen av Afghanistan som ble rammet. Jordskjelvene hadde styrke på 6,3, 5,5, 6,3 og 5,9 på Richters skala. Verdens helseorganisasjon bekreftet 19. oktober 2023 at 1 482 personer døde, 2 100 mennesker ble skadet og at 3 300 hjem ble ødelagt. I tillegg ble 40 helseinstitusjoner skadet. Disse jordskjelvene regnes som de dødeligste i Afghanistan på flere tiår. 

11. oktober, bare noen dager etter de dødelige jordskjelvene, ble Herat-provinsen på nytt rammet av et kraftig jordskjelv som målte 6,3 på Richters skala. Ifølge lokale helsemyndigheter ble over 100 personer sendt på sykehus.

15. oktober ble Herat-provinsen igjen rammet av et jordskjelv. Jordskjelvet hadde en styrke på 6,3 på Richters skala. Minst én person døde og over 100 personer ble behandlet for skader på sykehuset etter dette skjelvet. Et nytt jordskjelv i samme område fant sted 28. oktober. Skjelvet hadde en styrke på 5,0 på Richters og 13 personer ble skadet.

## Bakgrunn for jordskjelvene
Afghanistan ligger i et jordskjelvutsatt område fordi landet befinner seg på grensen mellom den indiske kontinentalplaten og den eurasiske platen. I tillegg presser den arabiske kontinentalplaten på i sør. Den nordlige bevegelsen av den indiske platen og sammenstøt med den eurasiske kontinentalplaten er hovedårsaken til seismisk aktivitet i landet, altså årsaken til hyppige jordskjelv i området.  

En studie publisert i *Journal of Disaster Risk Studies* i 2021 peker på at de fleste boliger i Afghanistan mangler solid fundament og ofte er dårlig konstruert. Byggematerialene består vanligvis av brent eller soltørket teglstein med sementmørtel. Tykkelsen på veggene varierer fra 20 til 30 cm i bygninger av brent teglstein, og fra 40 til 80 cm i bygninger av soltørkede teglstein. Husene har ofte store og tunge tak som kan rase sammen under et jordskjelv, noe som gjør boligene i Afghanistan særlig sårbare. Kombinasjonen av dårlig konstruerte boliger og høy seismisk aktivitet fører til at mange liv går tapt ved jordskjelv. 

## Ødeleggelser
Etter de kraftige jordskjelvene som rammet Herat-provinsen i oktober 2023 ble det rapportert store ødeleggelser og et akutt behov for nødhjelp. Ifølge Verdens helseorganisasjon (WHO) omkom minst 1 482 mennesker og over 2 100 ble skadet. Samtidig ble mer enn 3 300 hjem ødelagt, som førte til at rundt 43 400 personer ble direkte berørt. Ødeleggelsene rammet helsesektoren hardt, hvor over 40 helseinstitusjoner ble skadet. Av disse var 35 primærhelsetjenester og fem sykehus, deriblant Herat Regional Hospital, Herat Maternity Hospital og Sakena Yacobi Hospital. 

## Referanseliste